Inflasie daal weer tot 4%Foto: M. B. M./Unsplash.com Die inflasiekoers het in Julie tot 4% gedaal, het Statistieke Suid-Afrika (SSA) Dinsdag bekend gemaak. Dit is sy laagste vlak sedert Januarie. Volgens SSA was ŉ daling in brandstofpryse en ŉ styging in munisipale tariewe die hoofprysbewegings gedurende Julie. Brandstofpryse het verlede maand effens gedaal wat vervoerinflasie afgebring het vanaf 5,5% in Junie tot 3% in Julie. Dit verklaar grotendeels die daling in verbruikersprysinflasie. Motoriste het in Julie vanjaar R15,81 per liter 95-oktaan-petrol opgedok. Dít teenoor die R16,02 per liter 95-oktaan-petrol van Julie verlede jaar. Kosprysinflasie het ook verlede maand gedaal tot 3,4% vanaf 3,7% in Junie. Verbruikers moet egter nie te gou opgewonde raak nie aangesien die prys van brood en graanprodukte steeds styg met ŉ jaarlikse koers van 7,9%. Die prys van vleisprodukte het ook met 0,2% gestyg teenoor die 0,3% wat in Junie aangeteken is. Volgens Kamilla Kaplan, ekonoom by Investec, word daar vanjaar ŉ gemiddelde inflasiekoers van 4,6% jaar tot jaar verwag wat binne die Suid-Afrikaanse Reserwebank se teiken val. “Inflasie het in die meeste gevorderde en ontluikende markekonomieë versag namate die olieprys herstel het vanaf onlangse hoogtepunte en die toename in die finale aanvraag verswak het. Dit bied die moontlikheid vir meer toeskietlike monetêre beleid, terwyl sentrale banke in die meeste lande rentekoerse verlaag.” Kaplan het verder gesê die Reserwebank sal waarskynlik ŉ versigtige beleid wil handhaaf in die lig van die onlangse waardevermindering van die rand asook die alewige dreiging van afgradering.